অন্য অনেকের মতোই, ঊনপাঠক আমি, সুরমা জাহিদের নাম এবারই প্রথম শুনলাম। বাংলা একাডেমি পুরস্কারপ্রাপ্তির পর। এবং তাকে পাঠ করার পর মনে হলো, আমাদের অগোচরে কত মানুষ যে নিভৃতে কত অমূল্য কাজ করে চলেছেন, তাদেরই একজন তিনি। রক্তক্ষয়ী এক মুক্তিসংগ্রামের ভেতর দিয়ে স্বাধীন দেশ পেয়েছি আমরা, অন্তত দুই লক্ষ নারীর সম্ভ্রমও হয়েছে লুট। বঙ্গবন্ধু তাদের দিয়েছিলেন সান্মানিক বীরাঙ্গনা উপাধী। ডেকেছিলেন বোন বলে। কিন্তু এই সমাজে এখনো অনেক বীরাঙ্গনাই বেঁচে আছেন কায়ক্লেশে। দেশের প্রত্যন্ত অঞ্চলে ঘুরে ঘুরে তাদের ঠিকানা সংগ্রহ করে, তাদের সাথে কথা বলেছেন সুরমা জাহিদ। লিখেছেন বীরাঙ্গনাদের নিয়ে একাধিক বই। সেসব বইয়ে তাদেরই জবানীতে উঠে এসেছে একাত্তরে নির্যাতনের শিকার মানুষদের রোমহর্ষক বর্ণনা। তাদের ভয়ানক বেঁচে থাকার দলিল, নিঃসন্দেহে মুক্তিযুদ্ধের ইতিহাসেরই আরেক অধ্যায়। ১৯৯৭/৯৮ থেকে শুরু করে এখনো পর্যন্ত সুরমা জাহিদ কাজটি অবিরত রেখেছেন। সহজ সরল নির্মোহ এই মানুষটির সাথে আলাপে তার সারল্য গভীরভাবে স্পর্শ করেছে আমাকে। সুরমা জাহিদের জন্ম নরসিংদীর রায়পুর থানার রাজাবাড়ি গ্রামে ১৯৭০ সালের দশই অক্টোবর। পিতা মরহুম আলফাজ উদ্দিন আহমেদ, মাতা আম্বিয়া আকতার, স্বামী মোহাম্মদ জাহিদ হোসেন। দুই সন্তানের এ জননী বাংলাদেশ এশিয়াটিক সোসাইটির সদস্য।